तीसरे हमले की साजिश भी अगले ही साल 1956 में महाराष्ट्र के ही मुंबई में रची गई, जब अलग महाराष्ट्र की मांग करने वाले आंदोलनकारी इस बात से नेहरू से नाराज थे कि नेहरू ने कुछ और साल इंतजार करने को कह दिया. पुलिस ने कहा नेहरू पर बम फेंकने की साजिश थी, नेहरू की सभा में हुडदंग हुआ. चार अलग अलग झडपों में सैकड़ों लोग गिरफ्तार हुए. पुलिस मुश्किल से नेहरू को निकाल ले जा पाई. नेहरू पर चौथा जानलेवा हमला 1961 में दिल्ली में हुआ. पुरानी दिल्ली में एक कार्यक्रम से लौटते हुए एक जगह बम फटने से कई लोग घायल हो गए, नेहरू कुछ सेकंड्स पहले ही वहां से गुजरे थे. जबकि नेहरू का पहले से तय रास्ता कुछ देर पहले ही सिक्योरिटी कारणों से बदला गया था. ये थे कुल चार ऐसे हमले जो माने जाते हैं कि नेहरू की जान लेने के लिए हुए थे, हालांकि चीन से हार के बाद कांग्रेस अधिवेशन में कांग्रेसियों ने ही नेहरू के साथ बदतमीजी करने की कोशिश की थी. कांग्रेसी नेहरू से काफी गुस्सा थे, उनको बड़ी मुश्किल से उनके साथी वहां से ले गए थे. कहा जाता है 1962 में चीन की हार के बाद चारों तरफ उनकी जो बदनामी हुई थी, उसी से वो सदमे में आ गए थे, बीमार पड़ गए थे और 27 मई 1964 को उनकी मौत हो गई.